b'\n_START_ARTICLE_\nMalthinus facialis\n_START_SECTION_\nUtbredelse\n_START_PARAGRAPH_\nMalthinus facialis finnes i Europa, \xc3\xb8stover i Asia. Finnes i Norge, helt i s\xc3\xb8r.\n_START_SECTION_\nUtseende\n_START_PARAGRAPH_\nMalthinus facialis er mellom 3-4,5\xc2\xa0mm lang og er en langstrakt bille, bakkroppen er jevnt smal bakover. Lyst hode, men med m\xc3\xb8rkt bakhode. Palpenes (munnf\xc3\xb8tter) endeledd er smalt og ovalt litt tilspisset, ikke knivformet. Kjevenes innside har en tydelig (lang) tann. Antennens tredje ledd like langt eller litt kortere enn det andre leddet. Antennene er festet litt fra fasett\xc3\xb8ynenes innside, omtrent s\xc3\xa5 n\xc3\xa6rt \xc3\xb8ynene som f\xc3\xb8rste antenneledd, ved roten, er bredt. Hodet generelt kort framover (sett ovenfra) og stikker knapt lengre frem enn fasett\xc3\xb8ynene. Det vil si at hodeformen er mer ovalformet, sett ovenfra, bredere enn langt. Bakhodet noe smalt bakover, slik at det blir en slags hals. Brystskjoldet med avrundede framhj\xc3\xb8rner og klart spissvinklede bakhj\xc3\xb8rner. F\xc3\xb8ttenes f\xc3\xb8rste ledd (n\xc3\xa6rmest kroppen) omtrent like langt som de neste tilsammen. Kl\xc3\xb8r ofte med en liten rottann. Leggens endespore n\xc3\xa5r litt lengre enn tredjedelen av f\xc3\xb8rste fotledd. Dekkvingene er kortere enn bakkroppen, slik at de siste leddene synes. Dekkvingene har rekkevis ordnet punktur i overflaten, s\xc3\xa6rlig fremme.  Dekkvingene er m\xc3\xb8rke, men har en gul flekk p\xc3\xa5 hver av dekkvingenes spiss. Kroppen er lys, n\xc3\xa6rmest gul. Scutellum og brystskjoldets midtflekk er m\xc3\xb8rk. _NEWLINE_Ligner mye p\xc3\xa5 Malthinus balteatus, men kan skilles fra denne p\xc3\xa5 andre og tredje ledd i antennen, samt lengden p\xc3\xa5 leggens endespore.\n_START_SECTION_\nLevevis\n_START_PARAGRAPH_\nDe voksne (imago) finnes i juni, juli og ut i august. De opps\xc3\xb8ker gjerne blomster, men de observeres vanligvis p\xc3\xa5 tr\xc3\xa6r og busker, s\xc3\xa6rlig bj\xc3\xb8rk. Selv om de opps\xc3\xb8ker blomster er de rovdyr og lever b\xc3\xa5de som larver og voksne av andre mindre dyr.'